[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 7.3.2007

KOM(2007) 86 endelig

MEDDELELSE FRA KOMMISSIONEN TIL RÅDET, EUROPA-PARLAMENTET OG DEN EUROPÆISKE REVISIONSRET

Statusrapport om Kommissionens handlingsplan for en integreret struktur for intern kontrol

{SEK(2007) 311}

MEDDELELSE FRA KOMMISSIONENTIL RÅDET, EUROPA-PARLAMENTET OG DEN EUROPÆISKE REVISIONSRET

Statusrapport om Kommissionens handlingsplan for en integreret struktur for intern kontrol

Del 1: Centrale budskaber

Kommissionens ambitiøse "Handlingsplan for en integreret struktur for intern kontrol[1]", som blev vedtaget i januar 2006, tager udgangspunkt i Den Europæiske Revisionsrets henstillinger (udtalelse nr. 2/2004[2]) og understreger, at Kommissionen er fast besluttet på at forbedre den økonomiske forvaltning og indføre en effektiv og produktiv kontrolstruktur. Det er ikke meningen, at planen skal behandle alle spørgsmål vedrørende intern kontrol i Kommissionen; derimod beskæftiger den sig med de huller, man har fundet i strukturen. Der skete også andre vigtige ting i 2006 med hensyn til intern kontrol. Bl.a. påtog Kommissionen sig, da den vedtog sin sammenfattende rapport om Kommissionens forvaltning, det fulde politiske ansvar for generaldirektørernes og tjenestegrenschefernes forvaltning på grundlag af de erklæringer og forbehold, de fremsætter i de årlige aktivitetsrapporter.

Et år efter, at planen blev vedtaget, er det tid til at vurdere, hvilke fremskridt der er gjort, og justere aktionerne på visse områder. Fremskridtene opsummeres i del 1 i denne rapport. Del 2 indeholder yderligere oplysninger om de 16 oprindelige aktioner i planen, og i bilaget gives der et resumé med indikatorer for gennemførelsen.

Kommissionen har gjort konkrete fremskridt med handlingsplanen.

Følgende foranstaltninger er blevet gennemført i det seneste år:

- Bedre vurdering af forvaltnings- og kontrolsystemerne inden for strukturfondene. Der er indført en vurdering af kontrolkomponenterne for de enkelte medlemsstater og indikatorer for lovlighed og formel rigtighed, som vil bidrage til den overordnede analyse af kontrollen og den opnåede sikkerhed.

- Forbedret fastlæggelse og tildeling af kontrolopgaver i forbindelse med delt forvaltning. Lovgivningen om landbrug og strukturforanstaltninger for 2007-2013 indeholder en række bestemmelser, som skal sikre en mere pålidelig kontrolstruktur med en klarere fastlæggelse af medlemsstaternes ansvar for at give sikkerhed. Der er bl.a. tale om bestemmelser om øget indberetning af revisionsresultater fra medlemsstaternes side og bedre koordinering af revisionsarbejdet mellem de generaldirektorater, der anvender fælles systemer og procedurer. Der er også indtil videre i to tilfælde indgået "tillidskontrakter", som omfatter kvaliteten af medlemsstaternes kontrolsystemer, revisionsstrategier og rapportering. Med hensyn til forvaltningserklæringer skal medlemsstaterne i henhold til den interinstitutionelle aftale om de finansielle overslag og den reviderede finansforordning fremlægge oversigter over de foreliggende revisioner og erklæringer. På landbrugsområdet er dette nye krav allerede blevet gennemført i de sektorspecifikke regler.

- Øget tilsyn med betalings- og attesteringsorganerne i forbindelse med delt forvaltning. På landbrugsområdet er betalingsorganerne i de nye medlemsstater blevet godkendt i forbindelse med tiltrædelsen. Ifølge de nye regler, der finder anvendelse fra og med regnskabsåret 2007, er alle betalingsorganerne i EU-27 desuden underlagt en ny kontrolordning, ifølge hvilken de myndigheder, som har ansvaret for godkendelsen, skal holde deres betalingsorganer under konstant tilsyn og hvert tredje år underrette Kommissionen om resultaterne af tilsynet, bl.a. om, hvorvidt betalingsorganerne fortsat opfylder godkendelseskriterierne. Med hensyn til strukturfondene skal hver medlemsstat for den nye periode godkende forvaltnings- og kontrolsystemerne, herunder forvaltningsmyndigheden og attesteringsmyndigheden. Denne proces vil blive gentaget hvert år i form af en årlig udtalelse fra revisionsmyndigheden, der arbejder ud fra en revisionsstrategi, som er godkendt af Kommissionen. På begge områder kan Kommissionen afhængigt af sin risikovurdering revidere overholdelsen af godkendelseskriterierne og om nødvendigt suspendere finansieringen eller foretage finansielle korrektioner.

- Bedre fremlæggelse af oplysninger om sikkerhed i generaldirektoraternes årlige aktivitetsrapporter. Der er blevet udviklet et koncist format til brug for tjenestegrenenes årlige aktivitetsrapporter for 2006, som skal gøre det muligt at fremlægge kontrolstrategierne og kilderne til sikkerhed mere konsekvent. Der bør gradvis indføres en standardiseret opstilling af kontrolstrategier, resultater, indikatorer for lovlighed og formel rigtighed og generel sikkerhed i de enkelte generaldirektorater for at gøre det lettere at nå frem til en samlet set positiv erklæring, i givet fald med forbehold.

- Stikprøveudtagning på grundlag af internationale standarder. Med en ny stikprøveudtagningsmetode[3] for det 6. rammeprogram for forskning prioriteres opdagelse og korrektion af systematiske fejl hos større modtagere højt, samtidig med at man dækker en passende repræsentativ stikprøve af den reviderede population.

- Validering af omkostningsberegningsmetoderne. For at bekæmpe en vigtig kilde til fejl i forbindelse med tidligere programmer har Kommissionen udarbejdet procedurer for det 7. rammeprogram, som skal gøre det muligt at kontrollere modtagernes omkostningsberegningsmetoder ved projekternes begyndelse. Denne aktion skal mindske antallet af fejl i forbindelse med anvendelsen af gennemsnitsomkostninger.

- Obligatoriske procedurer for revisionspåtegning. For at sikre, at revisionspåtegningernes kvalitet er ensartet, har Kommissionen udarbejdet "vedtagne procedurer", som revisorerne kan bruge, når de reviderer udgifterne i forbindelse med det 7. rammeprogram for forskning.

- Koordinering af revisionsstandarder og udbredelse af vejledning og god praksis inden for strukturfondene. Kommissionen har fået gennemført en harmonisering af de stikprøveudtagningsmetoder, som medlemsstaterne skal bruge i den nye periode, og har udsendt vejledning og dokumenter vedrørende god praksis for den kontrol, som medlemsstaternes myndigheder foretager, og for inddrivelse, krav ved afslutningen og information til modtagerne.

- Bedre samarbejde med de nationale overordnede revisionsorganer. Kommissionen har sendt de overordnede nationale revisionsorganer rapporter om de betalinger, som blev foretaget i deres respektive lande i 2005, og har etableret bilaterale kontakter med mange af de nationale overordnede revisionsorganer. Disse kontakter vil blive opretholdt i 2007 med henblik på at undersøge, hvordan Kommissionen yderligere kan lette de nationale overordnede revisionsorganers arbejde vedrørende fællesskabsmidler, som bruges i medlemsstaterne[4], og hvordan dette arbejde kan give den sikkerhed, samtidig med at de nationale overordnede revisionsorganers uafhængighed respekteres.

De tilbageværende udfordringer

Erfaringerne i det første år af gennemførelsen af handlingsplanen har vist, at der er en række yderligere udfordringer, som må tages op. Desuden var der en række af de foreslåede aktioner, som lovgiveren ikke støttede. Derfor foreslås der en række justeringer eller ændrede aktioner:

- Styrkelse af forbindelsen mellem rimelig sikkerhed og betalinger. Ifølge lovgivningen skal betalingerne suspenderes, og der skal foretages finansielle korrektioner og inddrivelser, når det er nødvendigt. I overensstemmelse med den metode, som er beskrevet i den sammenfattende rapport fra 2005, vil Kommissionen anvende lovgivningsbestemmelserne, og den vil i de årlige aktivitetsrapporter klart redegøre for de forbehold, som står i vejen for en samlet set positiv erklæring, om nødvendigt opdelt på de enkelte sektorer eller medlemsstater, og give oplysninger om de foretagne korrektioner og inddrivelser; budgetmyndigheden vil blive underrettet om dette.

- Præcisering af inddrivelsernes betydning. I 2006 præciserede Revisionsretten, at den anså inddrivelser for relevante for DAS. Revisionsretten udtalte også, at de samlede inddrivelser, som Kommissionen og medlemsstaterne havde foretaget, var for lave i forhold til den formodede samlede fejlfrekvens. For at forbedre Kommissionens resultater med hensyn til inddrivelse vil der blive gennemført en yderligere underaktion, hvor man for direkte central forvaltning og strukturfondene vil registrere de beløb, som blev inddrevet i 2005 og 2006, og deres sammenhæng med de fejl, som blev opdaget under kontrollen.

- Sikring af, at omkostningerne ved kontrollen står i et rimeligt forhold til risikoen for fejl. Lovgiveren medtog ikke idéen om en "tolerabel risiko" (i forbindelse med kontrollens omkostningseffektivitet) i den reviderede finansforordning. Kommissionen ønsker dog stadig at sikre, at kontrolressourcerne anvendes omkostningseffektivt, og at omkostningerne ved kontrollen er rimelige i forhold til den konstaterede fejlprocent og andre former for kvalitativt udbytte. Der arbejdes på at fastslå kontrolomkostningerne inden for landbruget og strukturfondene på grundlag af en fælles metode. På forskningsområdet er man også i gang med at vurdere kontrolomkostningerne, og en pilotundersøgelse, som føjes til aktion 10, vil fokusere på kontrolstrategiernes udformning og vil bl.a. omfatte en undersøgelse af "rimelig sikkerhed" i forhold til "absolut sikkerhed" og risicienes indvirkning på dette.

- Forenkling og præcisering af reglerne. Fordi forenklingen af den detaljerede lovgivning vedrørende betingelserne for støtteberettigelse er så kompleks, og fordi man var nået så langt med forhandlingerne, var det kun muligt at gennemføre en begrænset forenkling for programmeringsperioden 2007-2013. Inden for visse sektorer var man imidlertid på forhånd nået til enighed om betydelige forenklinger, som reducerer risikoen for fejl, især i forbindelse med delt forvaltning. Udfordringen er nu at forenkle og præcisere den måde, de nye regler fungerer på i praksis.

- Udveksling af revisionsdata. Kommissionen vil med udgangspunkt i den dataudveksling, som allerede finder sted på forsknings- og strukturfondsområdet, blive ved med at undersøge, hvordan delingen af revisionsoplysninger kan gøres mere effektiv, herunder delingen af oplysninger om planlagte revisioner og om resultaterne af systemrevisioner af modtagere, som får støtte fra forskellige programmer.

DEL 2: DETALJERET GENNEMGANG AF FREMSKRIDTENE OG DEN VIDERE UDVIKLING

FORENKLING OG FÆLLES KONTROLPRINCIPPER (AKTION 1-4)

Aktion 1: Revision med henblik på forenkling af den foreslåede lovgivning for 2007-2013

Da handlingsplanen blev vedtaget, var der begrænsede muligheder for yderligere forenkling af lovgivningen for planlægningsperioden 2007-2013 ud over de bestemmelser, der allerede var opnået enighed om. Selv om forenklingen ikke har været så omfattende, som man havde håbet, er der i specifikke sektorer blevet indført en række elementer, der skal mindske antallet af modtagere, som kommer til at indgive fejlagtige betalingsanmodninger. Kommissionens tjenestegrene har nu større muligheder for at udbetale faste beløb, hvilket mindsker risikoen for uregelmæssigheder. Omkostningsmodellerne og definitionen på støtteberettigede omkostninger er også blevet forenklet for at mindske risikoen for fejl. Inden for strukturfondene vil godkendelsen af de nationale systemer kombineret med Kommissionens godkendelse af medlemsstaternes revisionsstrategier og enklere procedurer for afbrydelse af betalingerne give større sikkerhed. Kommissionen vedtog i december 2006 en ny forordning, som konsoliderer og styrker kontrollen og sanktionerne inden for udvikling af landdistrikterne. I forbindelse med indirekte central forvaltning inden for uddannelse og kultur er de korrigerende foranstaltninger blevet styrket, og medlemsstaterne vil være forpligtet til at afgive en forhåndserklæring om de nationale agenturers kontrolsystemer.

Aktion 2: Medtagelse af fælles principper for intern kontrol i forslaget til den reviderede finansforordning

På trods af, at lovgiveren afviste at indføre et yderligere specifikt princip i finansforordningen, fastsættes det i artikel 28a, at "budgettet gennemføres under overholdelse af en effektiv og produktiv intern kontrol…", herunder "tilfredsstillende styring af risiciene i forbindelse med de underliggende transaktioners lovlighed og formelle rigtighed". Det vigtigste mål, nemlig at underbygge de grundlæggende begreber vedrørende en struktur for intern kontrol i selve forordningen, er således nået.

Aktion 3: Fastlæggelse og harmonisering af præsentationen af kontrolstrategier og beviserne for, at der er ydet en rimelig revisionssikkerhed

Ved hjælp af pilot-templates for forskning og strukturfondene vil præsentationen af kontrolstrategierne gradvis blive harmoniseret i tjenestegrenenes årlige aktivitetsrapporter for 2006. Der skal bl.a. gives en klar beskrivelse af kilder til sikkerhed og resultaterne af kontrollen, herunder indikatorer for lovlighed og formel rigtighed. Det vil tage tid at indføre en fuldstændig harmoniseret metode, men denne aktion forventes at øge opmærksomheden på kontrolstrukturerne og kilderne til sikkerhed og vil gøre det muligt at finde frem til svagheder og muligheder for forbedringer.

For at styrke forbindelsen mellem rimelig sikkerhed og betalinger vil Kommissionen fra og med den sammenfattende rapport for 2006 klart beskrive og underrette budgetmyndigheden om de forbehold, som står i vejen for en samlet set positiv erklæring, om nødvendigt opdelt på de enkelte sektorer eller medlemsstater, og give oplysninger om de tilsvarende finansielle korrektioner eller suspensioner af betalingerne.

Aktion 4: Indledning af en interinstitutionel dialog om den risiko, der kan tolereres i forbindelse med de underliggende transaktioner

Handlingsplanen satte gang i en omfattende debat om den tolerable risiko. Kommissionens formål med at følge Den Europæiske Revisionsrets henstilling om, at man eksplicit skulle forudse den politiske accept af risici, var at indføre bestemmelser i lovgivningen om noget, der tidligere implicit fremgik af kontrolstrategierne. Selv om lovgiveren afviste at medtage dette i finansforordningen, udtrykte den støtte til, at Kommissionen skulle fortsætte med at undersøge idéen, og Kommissionen mener, at det er af afgørende betydning at videreføre den interinstitutionelle dialog om den tolerable risiko, og vil gå videre med denne aktion på grundlag af de nødvendige baggrundsoplysninger, som fremkommer i forbindelse med gennemførelsen af aktion 10 og 11.

FORVALTNINGSERKLÆRINGER OG REVISIONSERKLÆRING (AKTION 5-8)

Aktion 5: Fremme af erklæringer fra den operationelle ledelse og sammenfattende rapporter på nationalt plan

Med hensyn til delt forvaltning hedder det i artikel 53b i den reviderede finansforordning: "Medlemsstaterne fremlægger på det relevante nationale plan en årlig oversigt over de foreliggende revisioner og erklæringer". Disse revisionsoversigter og erklæringer vil blive indsendt for første gang i 2008. Dette ligger uden for tidsrammen for denne handlingsplan, men Kommissionen vil benytte resultaterne af sine egne revisioner og kontroller til at vurdere kvaliteten af de årlige revisionsoversigter og erklæringer for at sikre, at forvaltnings- og kontrolsystemerne fungerer effektivt. Når resultaterne er positive, vil det bidrage til den generelle sikkerhed. Negative resultater kan i givet fald føre til forbehold og suspension af betalingerne eller inddrivelse. Kommissionen vil følge med i fremskridtene på dette område og vil vurdere, hvordan den bedst kan samarbejde med medlemsstaterne om at sikre, at der løbende tages hensyn til resultaterne i den årlige planlægnings- og rapporteringscyklus.

Aktion 6: Undersøgelse af værdien af forvaltningserklæringer, når der ikke er tale om delt og indirekte central forvaltning

Det blev vurderet, at aktion 6a, som indebærer, at det skal undersøges, om erklæringerne ville give en merværdi i forbindelse med direkte central forvaltning, ikke ville være effektiv. Fordi der ikke er nogen formidlende organer, der udøver en kontrolfunktion mellem Kommissionen og slutmodtageren, ville det ikke være omkostningseffektivt at få en erklæring fra en modtager ud over de øvrige krav vedrørende den økonomiske forvaltning. Denne aktion er blevet fjernet fra planen, men hovedformålet indgår i aktion 7 via attestering af metoderne.

Aktion 7: Fremme af bedste praksis til forbedring af cost-benefit-forholdet ved revision på projektniveau

Det overvejedes at anvende revisionsbekræftelser i forbindelse med det 6. rammeprogram for forskning for at øge sikkerheden med hensyn til projektgennemførelsen. Erfaringerne har imidlertid vist, at de fejl, som Kommissionen opdager ved kontrol på stedet, ofte ikke opdages af de revisorer, som afgiver bekræftelsen, hovedsagelig fordi de ikke har et tilstrækkeligt kendskab til betingelserne for støtteberettigelse.

For at sikre, at revisionerne foretages på et ensartet grundlag af alle de revisorer, som arbejder for Kommissionen under det 7. rammeprogram, er der indført "vedtagne procedurer", således at man har et obligatorisk sæt af procedurer for alle sådanne revisioner. Denne metode vil gøre det muligt for revisorerne at opdage og indberette undtagelser, således at Kommissionen kan drage konklusioner ud fra sin større forståelse af de problemer, som måtte opstå.

I forbindelse med indirekte central forvaltning skal medlemsstaterne i henhold til retsgrundlaget for 2007-2013 for programmerne Livslang Læring og Aktive Unge indgive en foreløbig erklæring og en årlig erklæring. Der er udarbejdet modeller for forhåndserklæringen, og der er udstedt retningslinjer for de nationale myndigheder. Formålet med arbejdet under handlingsplanen vedrørende det 7. rammeprogram for forskning er at bekæmpe en af de vigtigste kilder til fejl i de tidligere programmer – modtagernes anvendelse af gennemsnitsomkostninger. For at mindske antallet af sådanne fejl har Kommissionen udarbejdet procedurer, der gør det muligt at analysere omkostningsberegningssystemerne og deres underliggende omkostningsberegningsmetoder på forhånd for at fange systematiske fejl. Dette opfylder til en vis grad også formålet med aktion 6a ved at bevidstgøre modtagerne om betydningen af at indføre en metode, som overholder kontraktens bestemmelser, og som kan bruges til at forberede fremtiden ved at forebygge fejl.

Aktion 8: Fremme af en yderligere sikkerhed givet af de overordnede revisionsorganer

Kommissionen har forbedret sit samarbejde med de overordnede revisionsorganer. Den er gået i spidsen ved at øge sin gennemsigtighed over for de overordnede revisionsorganer og give hvert enkelt overordnet revisionsorgan i medlemsstaterne en rapport om betalingerne fra fællesskabsbudgettet i deres land i 2005. På grundlag af den modtagne feedback er der blevet udviklet en standardrapport, som giver mere detaljerede oplysninger. Rapporterne om betalingerne i 2006 vil snart blive sendt til de overordnede revisionsorganer.

Kommissionen mener, at etableringen af faste kontakter med de overordnede revisionsorganer er en vellykket gennemførelse af aktionen og et vigtigt gennembrud med hensyn til at forbedre det generelle kontrolmiljø i forbindelse med delt forvaltning. Det er glædeligt, at de overordnede revisionsorganer påtager sig en rolle i forbindelse med forskellige nationale initiativer vedrørende erklæringerne for de enkelte lande, fordi det vil øge fokus på forvaltningen af fællesskabsmidlerne i de pågældende medlemsstater.

Ny underaktion: Med henblik på at bygge videre på den dynamik, som denne aktion har skabt, vil Kommissionen fortsat holde kontakt med de overordnede revisionsorganer for at finde ud af, hvordan deres arbejde kan bruges til at skabe sikkerhed for gennemførelsen af dens programmer i medlemsstaterne. Den vil også iværksætte et casestudy af de vigtigste problemer, som de overordnede revisionsorganer står over for ved gennemgangen af Fællesskabets udgifter.

STRATEGI FOR ÉN ENKELT REVISIONSMODEL: DELING AF RESULTATER OG PRIORITERING AF COST-BENEFIT-ASPEKTET (AKTION 9-11)

Aktion 9: Indførelse af effektive redskaber til at dele revisions- og kontrolresultater og fremme af strategien med én enkelt revisionsmodel

Med indførelsen af det nye ABAC-regnskabssystem i 2005 kan Kommissionen nu lettere koordinere de forvaltningsmæssige oplysninger, som er blevet indsamlet og lagret i tjenestegrenenes lokale systemer. I 2006 gennemførte man et modul i ABAC vedrørende juridiske enheder, der gør det muligt at indlæse, søge i og følge op på revisionsoplysninger. I 2007 vil dette modul blive suppleret med en automatisk grænseflade til tjenestegrenenes lokale systemer, hvilket vil gøre det muligt at få et overblik over Kommissionens revisionsaktivitet med hensyn til direkte modtagere, uden at der er behov for yderligere manuel indlæsning af data. En detaljeret database over revisionsaktiviteterne giver mulighed for bedre planlægning og risikostyring i hele Kommissionen.

Deling af revisionsdata indgår også i andre forvaltningsmetoder. Inden for uddannelse og kultur præciseres kontroltyperne og –niveauerne i en EF-beslutning om Kommissionens, medlemsstaternes og de nationale agenturers opgaver på grundlag af den enkelte revisionsmodel. I en særlig vejledning for de nationale agenturer fastsættes det specielt, hvilke former for kontrol der skal gennemføres, og hvor mange kontroller der mindst skal foretages. I forbindelse med delt forvaltning er medlemsstaternes indberetning af revisionsresultater og Kommissionens anvendelse heraf gradvis blevet forbedret ved hjælp af standardiserede formater og vurderingsprocedurer, tidligere koordinationsmøder og databasesporingsværktøjer.

Ny underaktion: Med henblik på at overvåge de første faser af fælles dataanvendelse i ABAC vil Kommissionen i forbindelse med det 6. rammeprogram følge med i den fælles dataanvendelse og ledelsesrapporteringen med henblik på at finde frem til de faktorer, som er vigtigst for, at det kan lykkes at integrere fælles dataanvendelse bedre i den generelle kontrolproces.

Aktion 10: Udarbejdelse af en indledende undersøgelse af og et foreløbigt overslag over kontrolomkostningerne

I forbindelse med delt forvaltning er man nået til enighed om en metode til at anslå kontrolomkostningerne, og der er iværksat en undersøgelse vedrørende landbruget og strukturfondene. På landbrugsområdet deltager alle medlemsstaterne, mens arbejdet på strukturfondsområdet i første omgang omfatter Wales, Ungarn og Portugal og senere vil blive udvidet til de resterende medlemsstater. I forbindelse med direkte forvaltning er Kommissionen i gang med at fastlægge kontrolomkostningerne for to pilot-generaldirektorater (EAC og INFSO).

Ny underaktion: Med henblik på at undersøge cost-benefit-forholdet for kontrol nærmere vil Kommissionen se på, hvordan programmernes udformning og betingelserne for støtteberettigelse påvirker kontrolomkostningerne, således at der kan udvikles en detaljeret analyse af den tolerable risiko på et konkret grundlag.

Aktion 11: Indledning af pilotprojekter vedrørende evaluering af udbyttet af kontrollen

Udbyttet af kontrollen kan være økonomisk (inddrivelse af fejlagtige udbetalinger) og kvalitativt (f.eks. tilskynder den afskrækkende virkning af muligheden for at blive kontrolleret og sanktioneret modtagerne til at kontrollere betalingsanmodningerne bedre). Vurderingen af kontrollens afskrækkende virkning er imidlertid problematisk, fordi der ikke er en kontrolpopulation, som kan bruges til at vurdere den pengemæssige virkning af en yderligere kontrol, og fordi det er vanskeligt at foretage sammenligninger på tværs af sektorerne på grund af forskelle i det politiske miljø og kontrolstrukturerne.

Derfor fokuserer denne aktion på det kvantificerbare udbytte i GD INFSO og GD EAC og sigter på at vurdere inddrivelserne i 2005 i forbindelse med fejl, som er opdaget inden for disse generaldirektoraters programmer. Denne fremgangsmåde vil formodentlig stadig undervurdere det direkte udbytte af kontrollen, fordi nogle af programmerne er flerårige, og fordi fejl, som er begået i år N, måske først bliver opdaget og inddrevet i de følgende år. For at sikre, at kontrolomkostningerne er rimelige i forhold til den konstaterede fejlprocent, vil dette spørgsmål blive uddybet i en pilotundersøgelse. Denne undersøgelse, som både omfatter direkte central forvaltning og delt forvaltning, vil give oplysninger om inddrivelser og finansielle korrektioner i 2005 og om, hvordan risikoen kan anvendes ved fastlæggelsen af kontrolstrategier under hensyntagen til, at der er tale om flerårige programmer. Det kvalitative udbytte vil også blive undersøgt.

Ny underaktion: Med henblik på at finde ud af, om inddrivelses- og modregningssystemerne fungerer effektivt, vil Kommissionen ved at finde frem til de beløb, som blev inddrevet i 2005 og 2006, og deres sammenhæng med de fejl, som blev opdaget under kontrollerne, inden for direkte forvaltning udarbejde en typologi over fejl og forholdet til inddrivelser, finansielle korrektioner og justeringer af betalingerne, og for strukturfondene vil den undersøge, hvor pålidelige de nationale overvågnings- og indberetningssystemer er.

SEKTORSPECIFIKKE MANGLER (AKTION 12-16)

Aktion 12: Imødegåelse af mangler, der er konstateret af de deltagende tjenestegrene

Siden vurderingen af mangler medio 2005 har generaldirektoraterne haft mulighed for at integrere de specifikke elementer i deres årlige forvaltningsplaner, som der vil blive redegjort for i de årlige aktivitetsrapporter for 2006 og 2007. Nogle generaldirektorater har også kunnet integrere en række vigtige resultater af vurderingen af mangler i deres lovgivning for 2007-2013. Inden for de interne politikker har forskningsgeneraldirektoraterne indført en flerårig strategi for efterfølgende revisioner under det 6. rammeprogram på grundlag af en koordineret revisionsplan, hvori hovedvægten ligger på at gennemføre systematiske forbedringer i de store modtageres udgiftsanmeldelser, samtidig med at der sikres en tilstrækkelig dækning på tværs af hele den reviderede population; de er nu i gang med at gennemføre denne strategi.

Ny underaktion: Med henblik på at sikre, at sikkerheden rent faktisk øges, vil Kommissionen i 2007 gennemføre 300 revisioner inden for det 6. rammeprogram, hvilket skal sammenlignes med de 45 revisioner, som blev gennemført i 2006. Desuden vil Kommissionen efter at have udviklet en systematisk tilgang til analyse af og stikprøveudtagning fra modtagerpopulationen under det 6. rammeprogram som led i aktion 16b gå videre til at finde frem til og korrigere fejl hos de modtagere, som tegner sig for den største del af budgettet. Ved udgangen af 2007 vil dette også give et repræsentativt billede af niveauet og arten af uregelmæssigheder inden for forskningsbudgettet som helhed.

Aktion 13: Undersøgelse af kontrollen i forbindelse med delt forvaltning (især strukturfonde) på regionalt plan og af de nuværende erklæringers værdi

I de årlige aktivitetserklæringer for 2006 vil der blive givet en mere detaljeret vurdering af, hvor effektive medlemsstaternes nuværende kontroller og revisionserklæringer er. GD REGIO og GD EMPL fortsætter med at forbedre deres procedurer med henblik på at fastslå sikkerheden for betalinger ved at udarbejde en vurdering af forvaltnings- og kontrolsystemerne for hver enkelt medlemsstat med oplysninger helt ned til system- eller programniveau. Systemernes kontrolkomponenter vedrørende overholdelse og effektivitet vurderes ved brug af en skala, som svarer til den, Revisionsretten anvender, hvor programmerne opdeles i tre grupper alt efter det sikkerhedsniveau, som opnås: rimelig sikkerhed, sikkerhed med begrænsninger og begrænset/ingen sikkerhed. Disse generaldirektorater har også udviklet indikatorer for lovlighed og formel rigtighed, der vil supplere præsentationen af kontrolstrategien i den årlige aktivitetsrapport for 2006.

Aktion 14: Bedre vejledning i forvaltning af fejlrisikoen på strukturfondsområdet

I forbindelse med aktion 14a har Kommissionen bedt medlemsstaterne om at sørge for, at modtagerne under strukturfondene gøres opmærksom på kontrollen og risikoen for, at finansieringen annulleres. Der er blevet udsendt yderligere retningslinjer vedrørende de oplysninger, som medlemsstaterne skal sende Kommissionen om inddrivelser og tilbagetrækning af finansieringen på grund af uregelmæssigheder, og der er foretaget en ændring i bestemmelserne om lovpligtig indberetning[5]. Kommissionen udsendte i august 2006 retningslinjer for afslutning af programmerne for 2000-2006. Der er også udsendt en vejledning, som illustrerer god praksis inden for den primære forvaltningskontrol og betalingsmyndighedernes kontrol.

Med hensyn til aktion 14b er Kommissionen i gang med at udarbejde en fortolkningsvejledning om forskellige spørgsmål, herunder finansieringsteknik, som vil blive udsendt, efter at den er blevet drøftet med medlemsstaterne.

Aktion 15: Fremme af initiativet med "tillidskontrakter" i forbindelse med strukturfondene

GD REGIO har fortsat med at fremme indgåelsen af tillidskontrakter for at øge sikkerhedsniveauet for programmeringsperioden 2000-2006 og for at skabe et nyttigt grundlag for perioden 2007-2013. Der er blevet indgået to tillidskontrakter på strukturfondsområdet (med Wales og Østrig), og drøftelserne fortsætter med fire andre medlemsstater.

Aktion 16: Fastsættelse af fælles retningslinjer for de enkelte "politikfamilier"

Under aktion 16a er der blevet udstukket forbedrede retningslinjer for forskning og interne politikker i en opdateret revisionshåndbog til brug for den revisor, som der er indgået kontrakt med i forbindelse med det 6. rammeprogram. Kommissionen konstaterede også, at det er nødvendigt at udstikke retningslinjer for tilpasning af revisionsstrategierne til de uensartede kontrolmiljøer, samtidig med at man bibeholder en række vigtige fælles standarder. Tidsfristen for denne aktion er blevet forlænget for at gøre det muligt at indsamle og præsentere bedste praksis fra en række forskellige politikker på dette område.

Aktion 16b har bidraget til revisionsstrategien for det 6. rammeprogram ved at prioritere en første samlet gennemgang og evaluering af modtagerpopulationen. Det resulterede i en metode, som var baseret på internationale standarder og kombinerer stratificering med pengeenhedsstikprøven (Monetary Unit Sampling, MUS) og omfatter korrektion af systematiske fejl med undersøgelse af den samlede fejlprocent via statistisk prøveudtagning.

Med hensyn til aktion 16c er GD REGIO i gang med at revidere revisionshåndbogen for strukturfondene. Der vil bl.a. blive taget hensyn til de nye lovkrav, og der vil blive medtaget retningslinjer for anvendelsen af internationale revisionsstandarder.

GENERELLE KONKLUSIONER OG VEJEN FREM

Konklusionerne er alt i alt positive. Der har været nogle forsinkelser (se bilaget), men Kommissionen mener, at den stadig vil være i stand til at nå målet om inden udgangen af 2007 at få skabt grundlaget for en effektiv forvaltning af risikoen for fejl og skabe større sikkerhed i overensstemmelse med handlingsplanen. Resultaterne af aktionerne vil gradvis blive synlige og påviselige – i første omgang i form af en mere gennemsigtig og klarere kontrolstrategi. Dette forventes at medføre en reduktion i fejlprocenten gennem bedre korrektion og forebyggelse.

Erfaringerne har vist, at et antal aktioner skal finpudses for at sætte yderligere gang i forøgelsen af sikkerheden, og Kommissionen har foreslået en række nye underaktioner på disse områder. De nye underaktioner er koncentreret om direkte central forvaltning, fordi Kommissionen har eneansvaret på dette område. De nye underaktioner vil blive gennemført inden for den oprindelige tidsplan for handlingsplanen (udgangen af 2007) og vil sammen med de igangværende aktioner sikre, at strukturen på det tidspunkt vil være på plads, så den integrerede struktur for intern kontrol kan begynde at få den planlagte indvirkning på sikkerheden.

Når Kommissionen opnår yderligere sikkerhed, er der mulighed for, at Den Europæiske Revisionsret kan benytte sig af dette i forbindelse med sin revisionserklæring. Kommissionen vil derfor fortsat holde tæt kontakt med Revisionsretten vedrørende gennemførelsen og virkningen af handlingsplanen og forpligter sig også til at forbedre den kontradiktoriske procedure. Timingen er stadig en udfordring på alle områder af gennemførelsen af budgettet. Inden for delt forvaltning var ca. halvdelen af medlemsstaternes svar på Revisionsrettens foreløbige konstateringer ikke indsendt tids nok til, at de kunne bruges til den kontradiktoriske procedure for årsberetningen for 2005[6]. Medlemsstaternes feedback på Revisionsrettens foreløbige konstateringer, som kan have stor betydning, kommer således for sent til, at de kan bruges som grundlag for DAS.

Kommissionen vil fremlægge en endelig rapport om gennemførelsen af handlingsplanen i begyndelsen af 2008. Rapporten vil komme til at indeholde en første gennemgang af de forskellige aktioners indvirkning på sikkerheden og konklusioner om den fremtidige konsolidering af den integrerede struktur for intern kontrol.

[1] KOM(2006) 9 og SEK(2006) 49.

[2] EUT C 107 af 30.4.2004, s. 1 (udtalelsen om "én enkelt revisionsmodel").

[3] Punkt 48 i Revisionsrettens udtalelse nr. 2/2004.

[4] Særnummer af Kontrola Państwowa fra december 2006.http://www.nik.gov.pl/docs/kp/kp_2006_referaty_calosc.pdf

[5] Forordning (EF) nr. 448/2001, delvis ændret ved forordning (EF) nr. 1978/2006 af 22.12.2006 (EUT L 368 af 23.12.2006, s. 89).

[6] Rapport om medlemsstaternes svar på Revisionsrettens årsberetning for 2005 / på nuværende tidspunkt til høring i de forskellige tjenestegrene.